Floating LNG Terminal Finland

Floating LNG Terminal Finland on Gasgrid-konserniin kuuluva yhtiö, joka vastaa LNG:n siirrosta Gasgridin vuokraamalla terminaalilaiva Exemplarilla. Varastoinnin ja höyrystämisen jälkeen maakaasu syötetään kansalliseen kaasun siirtoverkkoon ja Balticconnector-meriputken kautta Baltiaan. Kaasua käytetään esimerkiksi teollisuudessa, energiantuotannossa ja kotitalouksissa. Terminaalilaivan avulla varmistetaan Suomen huoltovarmuus ja energiaitsenäisyys.
Terminaalilaiva sijaitsee Inkoossa Fortumin omistamassa satamassa. 
Historia.
Gasgrid aloitti toimintansa 1. tammikuuta 2020. 
Gasgridin tytäryhtiö Floating LNG Terminal Finland on perustettu vuonna 2022. Venäjän hyökättyä Ukrainaan Gasgrid alkoi valmistella venäläisestä kaasusta irtautumista. Työ- ja elinkeinoministeriön ja valtionvarainministeriön toiveesta se alkoi selvitellä terminaalilaivan hankintaa. Suomi ja Viro varautuivat vuokraamaan kelluvan kaasuterminaalin yhdessä. Perjantaina 20.5. Gazprom Export ilmoitti Gasumille keskeyttävänsä kaasutoimitukset seuraavana aamuna. Tämän seurauksena Gasgrid Finland Oy allekirjoitti perjantaina yhdysvaltalaisen Excelerate Energyn kanssa kymmenen vuoden vuokrasopimuksen LNG-terminaalilaiva Exemplarista. Terminaalilaiva höyrystää LNG:tä ja syöttää sen maakaasuverkostoon. Venäjän kaasuntuonnin loputtua kaasua saatiin Balticconnector-putken kautta Baltiasta. Exemplarin vuokrauksella varauduttiin talven suurempaan kysyntään. Yhtiön mukaan 10 vuoden vuokrasopimuksen arvo on noin 460 miljoonaa euroa. Fortum ja Gasgrid sopivat kesäkuun alussa, että Suomen ja Viron kaasutoimituksia turvaava lng-terminaali sijoitetaan Inkoon satamaan. Floating LNG Terminal Finland Oy sai terminaalialukselle toimiluvan Turvallisuus- ja kemikaalivirastolta joulukuussa, jolloin sen toimintaa alettiin esitellä inkoolaisille. Inkooseen alus saapui 28. joulukuuta 2022. Sitä ennen se oli täytetty LNG:llä Gibraltarilla.
Terminaalialus Exemplar yhdistettiin Gasgridin kaasunsiirtoverkkoon tammikuun puolivälissä 2023 ja kaupallinen toiminta aloitettiin. Aluksi terminaalia käyttivät vain isot tankkerit, mutta vuonna 2023 myös pienempien laivojen vierailut mahdollistettiin. Ne voivat kuljettaa LNG:tä Suomessa esimerkiksi kaasuverkoston ulkopuolisiin lng-terminaaleihin.
Vuonna 2024 terminaalilaivan kapasiteetti oli varattu lähes täysin. Yhtiön asiakkaat hankkivat terminaaliin lng:tä globaaleilta markkinoilta esimerkiksi Australiasta, Malesiasta, Norjasta, Qatarista ja Yhdysvalloista.
Organisaatio.
Gasgrid-konserniin kuuluu emoyhtiö Gasgrid Finland Oy ja sen tytäryhtiöt Gasgrid Vetyverkot Oy ja Floating LNG Terminal Finland Oy. Konsernilla on yli sata työntekijää ja sen toimipisteet sijaitsevat Espoossa, Imatralla, Inkoossa, Kouvolassa ja Mäntsälässä.
Toiminta.
Floating LNG Terminal Finland vastaa terminaalitoimintojen ja aluksen kokonaisturvallisuudesta. Terminaalilaivan tarkoitus on varmistaa Suomen huoltovarmuus ja energiaitsenäisyys. Vuokrauksen myötä Suomi irtautui riippuvuudestaan venäläisestä putkikaasusta. Asiakkaiden terminaaliin hankkimaa kaasua voidaan toimittaa Suomeen ja Baltiaan. Kaasua käytetään esimerkiksi kotitalouksissa, energiantuotannossa ja teollisuudessa sekä instrumenttien desinfiointiin osassa Suomen sairaaloista. 
Gasgridin vuokraama terminaalilaiva Exemplar sijaitsee Inkoossa Fortumin omistamassa satamassa. Aluksen omistaa yhdysvaltalainen Excelerate Energy -yhtiö. Vaikka Exemplaria kutsutaan laivaksi, se on pikemminkin liikuteltavissa oleva osa kaasuinfrastuktuuria. Kuljetusta varten maakaasu muutetaan yleensä LNG:ksi eli nesteytetyksi maakaasuksi. Sitä tuodaan Inkooseen muutamia kertoja kuukaudessa tankkerilaivoilla. Alukseen mahtuu kerrallaan 68 000 tonnia LNG:tä. Exemplar toimii kaasumuuntimena, joka muuttaa nesteen takaisin kaasuksi. Varastoinnin ja höyrystämisen jälkeen maakaasu syötetään Suomen kaasun siirtoverkkoon ja Balticconnector-meriputken kautta Viroon ja muualle Baltiaan. Terminaalilla voidaan tuottaa kaasua vuosittain yli 40 terawattitunnin verran.